《题浔阳送客图为宋兰挥检讨赋》
清代·柯煜

梁园才子瀛洲仙，幕府读书方少年。浔阳楼高试骋望，雕阑一曲横江天。

登临怀古意绵邈，生绡染出《琵琶篇》。当时白傅佐江郡，旷怀日习东林禅。

无端送客成邂逅，京都音乐闻江边。青衫红袖两凄恻，千秋歌曲分流传。

只今丹粉绚本事，水云仿佛鸣香弦。贞元朝士感沦落，善才弟子馀婵娟。

《霓裳》《六么》疑可识，檀槽手抚神宛然。古来悲欢事何限，岂必同病才相怜。

高歌妙绘恣挥洒，动荡胸臆开心田。乃知贤豪襟韵各有托，非同非异非言诠。

奇章赞皇兼将相，岂岩香山佳句争流连。还君此画情悁悁，幽斋灯灺耿不眠。

作者简介：（1666—1736）清浙江嘉善人，字南陔，号实庵。雍正元年进士。官湖北宜都知县，改衢州府教授。尝充《明史》纂修官。工诗词骈文。有《石庵樵唱》、《月中箫谱词》。